b'\n_START_ARTICLE_\nFred. Olsen (1929\xe2\x80\x93)\n_START_SECTION_\nBakgrunn\n_START_PARAGRAPH_\nFred. Olsen tilh\xc3\xb8rer slekten Olsen fra Hvitsten; han er oldebarn av Petter Olsen som startet som skipper og skipsreder i Hvitsten og som la grunnlaget for det senere firmaet Fred. Olsen & Co. Fred. Olsens onkel Rudolf Olsen ledet familiefirmaet i en \xc3\xa5rrekke og var dets drivende kraft; Rudolf Olsen tok opp sin yngre bror, Fred. Olsens far Thomas Olsen, som partner. Etter Rudolf Olsens d\xc3\xb8d i 1951 fors\xc3\xb8kte Thomas Olsen, som inntil da hadde inntatt en noks\xc3\xa5 underordnet rolle, \xc3\xa5 drive videre, men m\xc3\xa5tte allerede fire \xc3\xa5r senere tre til side. P\xc3\xa5 grunn av en firmaklausul om at ingen kvinner kunne sitte i ledelsen ble Rudolf Olsens eneste barn Sofie Helene Olsen utelukket fra \xc3\xa5 etterf\xc3\xb8lge faren, og valgte i stedet \xc3\xa5 starte sitt eget rederi Olsen Daughter. Fred. Olsen, som var hennes fetter, ble i stedet den som overtok ledelsen av familiefirmaet. Fred. Olsen har en yngre bror, Petter Olsen.\n_START_SECTION_\nLedelse av Fred. Olsen & Co.\n_START_PARAGRAPH_\nP\xc3\xa5 midten av 1960-\xc3\xa5rene s\xc3\xa5 Fred. Olsen muligheter innen oljesektoren, spesielt p\xc3\xa5 letesiden, og han var en av initiativtagerne til etableringen av Norwegian Oil Consortium (NOCO) og senere Saga Petroleum A/S. Ogs\xc3\xa5 innen offshoresektoren har Fred. Olsen & Co. \xe2\x80\x93 selskapene v\xc3\xa6rt blant pionerene i Norge.  I et raskt stigende olje- og offshoremarked ble det fra 1973 bygget opp en offshoredivisjon med Dolphin International Inc., Houston og senere Dolphin A/S, Tananger og Dolphin Drilling, Aberdeen som operasjonsselskaper.  _NEWLINE_Virksomheten i Akergruppen, som frem til 1970-tallet var vokst til landets st\xc3\xb8rste industriarbeidsplass, ble omstrukturert fra bygging av skip til konstruksjoner og service for offshoren\xc3\xa6ringene. Rederiet bidro til byggingen av Aker H-3-riggene, og kontraherte i begynnelsen av 1970-\xc3\xa5rene selv flere enheter. Dolphin, som opererer riggene, har gjennomf\xc3\xb8rt offshoreoppdrag i Nordsj\xc3\xb8en, Middelhavet og Mexico-gulfen samt utenfor Syd-Amerika, Alaska, Sakhalin, Australia og Indonesia. Dolphin-selskapene var tidligere aktive innen relaterte tjenester som prosjektering, br\xc3\xb8nnvedlikehold, dykkertjenester og fjernstyrte undervannsfart\xc3\xb8y. Disse aktivitetene er senere solgt. _NEWLINE_Fred. Olsen Production AS ble etablert i 1994 og har utviklet en rekke prosjekter innen flytende oljeproduksjon. I 1997 ble offshore- og energi-aktivitetene samlet i Fred Olsen Energy ASA (FOE), et nytt, selvstendig selskap. FOE er kontrollert av Olsen-selskapene Bonheur og Ganger Rolf, notert p\xc3\xa5 Oslo B\xc3\xb8rs. _NEWLINE_Fred. Olsen var i flere \xc3\xa5r styreformann for Akergruppen._NEWLINE_I 1993 tok Olsen opp sin datter Anette S. Olsen som partner og han overlot senere eierskapet til henne.'